《桂楫泛河中》
南北朝·沈君攸

黄河曲注通千里，浊水分流引八川。仙查逐源终未极，苏亭遗迹上难迁。

眇眇云根侵远树，苍苍水气合遥天。波影杂霞无定色，湍文触岸不成圆。

赤马青龙交出浦，飞云盖海远凌烟。莲舟渡沙转不碍，桂楫距浪弱难前。

风急金乌翅自转，汀长锦缆影微悬。榜人欲歌先扣枻，津吏犹醉强持船。

河堤极望今如此，行杯落叶讵虚传。

作者简介：沈君攸，一作沈君游，吴兴（今属浙江）人。后梁时官至散骑常侍。博学，善文辞，尤工诗。今存五、七、杂言诗计十首，长于写景，音律和谐。其《采莲曲》、《赋得临水》、《同陆廷尉惊早蝉》诗已逼似唐人五律；《薄暮动弦歌》、《桂楫泛河中》更露七言排律端倪。原有文集十三卷，已佚。